#### FARSKÝ LIST

**28.november 2022 – 4.december 2022, číslo 481**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Svätý hriešnik***

***================***

*"Veď ja som najmenší z apoštolov. Ba nie som hoden volať sa apoštolom, lebo som prenasledoval Božiu cirkev. Ale z Božej milosti som tým, čím som, a jeho milosť nebola vo mne márna." (1Kor 15, 9-10)*

*"Toto slovo je spoľahlivé a úplne vierohodné: Kristus Ježiš prišiel na svet zachrániť hriešnikov; a ja som prvý z nich. Ale dosiahol som milosrdenstvo, aby na mne na prvom ukázal Kristus Ježiš všetku zhovievavosť ako príklad pre tých, čo v neho uveria pre večný život." (1Tim 1, 15-16) Toto je niečo, čo zažívame denne a každý deň si môžeme opakovať to isté. Lebo aj keď nasledujeme Krista celým srdcom, predsa dedičstvo hriechu, závislosti, zlé návyky, toto všetko spôsobuje, že aj keď sa už nedopúšťame ťažkých hriechov, predsa tie ľahké tu stále sú, chyby, omyly, potknutia, pády. Ale ako ktosi povedal, len ten, kto sa o niečo usiluje a na niečom pracuje, robí chyby. S nami to tiež nie je inak. Pozeráme sa za seba, do minulosti ďalekej rovnako, ako do včerajška či dokonca uplynulej hodiny - a vidíme všade spústu nedostatkov, chýb, dokonca zla, ktoré sme porobili... a znova a znova objavujeme, ako sa nás nevdojak zmocňujú staré návyky sebectva a pýchy a lakomstva alebo vyviera starý strach.*

*Sme ako krasokorčuliar alebo gymnasta, ktorý sa učí komplikovanú a pre neho úplne novú a cudziu figúru. Skúša raz, desať ráz, sto ráz - a sto ráz spadne a nezvládne ju. Ale opakuje a skúša znova a znova, lebo vie, že inej cesty niet. Toto je tréning. Takto sa to trénuje. Inak sa to naučiť nedá. V tréningu Božieho života to tiež nie je inak. A tak na jednej strane priznávame všetky tie chyby a nedostatky a zlyhania, veď tak to je. A na druhej strane nezúfame, ale ako Pavol, aj my s radostnou nádejou vždy znovu vstaneme, vyhodnotíme, v čom bol problém a na čo si dať pozor - a potom to skúšame znova a znova, cvičíme, trénujeme, pracujeme na tom, až kým to nakoniec nezvládneme. A Ježiš, náš Tréner, je pre nás zárukou nášho úspechu.*

*Priznávame si svoju malosť a nedokonalosť a hriešnosť a nemotornosť - nie aby sme vzdali úsilie ani aby sme sa s tým zmierili, ale aby sme nad tým všetkým postupne víťazili, ako sám Pavol píše, najprv: "Podľa vnútorného človeka s radosťou súhlasím s Božím zákonom; ale vo svojich údoch pozorujem iný zákon, ktorý odporuje zákonu mojej mysle a robí ma zajatcom zákona hriechu, ktorý je v mojich údoch" (Rim 7, 22-23), ale potom hneď dodáva: "Ale krotím svoje telo a podrobujem si ho, aby som azda, kým iným kážem, sám nebol zavrhnutý" (1Kor 9, 27).*

*To je dôvod, prečo zároveň prežívame radosť, radosť napriek tomuto všetkému. Sme totiž v rukách skvelého Trénera a pod Jeho vedením na Ceste k odstráneniu tohto všetkého a k osvojeniu si slobody a majstrovstvá a sily synov Boha, ako píše iný apoštol: "Ste silní, Božie slovo ostáva vo vás a premohli ste Zlého" (1Jn 2, 14). Úplne rovnako, ako rovnakú radosť prežíva začiatočník krasokorčuliar alebo gymnasta, keď sa dostane ku skvelému trénerovi a začínajú od piky trénovať svoj nový šport s nádejou a vyhliadkou, že to síce potrvá, ale do desať rokov z nich môže byť a isto bude šampión.*

*A tak denne trénujeme. Denne pri tom, ako onen gymnasta či krasokorčuliar, padáme, oni doslova, my prenesené, ale je to to isté. Ale Ježiš je stále s nami a láskavo odstraňuje následky našich pádov, chýb, zlyhaní. A tak môžeme bez výčitiek a bez smútku vždy znova vstať a s radosťou znova a znova skúšať, trénovať, pracovať, plní radosti, lebo vieme, že "ak neochabneme, budeme v pravom čase žať" (Gal 6, 9) a dosiahneme to, po čom túžime a k čomu nás Otec povolal: byť bohmi.*

*Sme malé deti, ale v Dome Otca. Sme nemotorní začiatočníci, ale trénuje nás náš starší Brat a Šampión. Preto sme napriek všetkému plní pokoja, dôvery, istoty a radosti, veď "máme, bratia, smelú dôveru, že vojdeme do Svätyne skrze Ježišovu krv, tou novou a živou cestou, ktorú nám otvoril cez oponu, to jest cez svoje telo" (Hebr 10, 19-20) a preto "máme dôveru v deň súdu, lebo ako je on, tak sme aj my na tomto svete" (1Jn 4, 17) s nami ako náš Učiteľ, Tréner, Uzdravovateľ a záruka nášho úspechu.*

***Zhodiť bremeno a byť***

***========================***

*V Božom náručí to ide, naozaj to ide: všetko pustiť, všetko nechať, uvoľniť sa a prosto iba byť, iba byť a milovať a nič viac, nič iné neriešiť, slobodný z toho strašného bremena, ktoré sme až doteraz vláčili.*

*Prosto iba byť, naplno byť, bez potreby a túžby byť inde, inak, v inom, s inými. Len prosto úplne a celý byť, naplno byť, v Bohu s Bohom byť v tom, čo práve je a čo práve konáme, lebo sme pochopili, že toto je cieľ i to, že v tomto je brána k blaženosti Boha. A prosto milovať. Prosto. Bez nejakých veľkých emócií v tom zmysle, že či sú alebo nie sú, nehľadáme ich ani na nich nie sme závislí, pretože sme objavili krásu lásky, ktorá je podstatou samého bytia a samo bytie sa ňou uskutočňuje tak prosto, ako sa život uskutočňuje dýchaním. Prosto byť dobrým. Podstatou skutočného, slobodného bytia, je totiž dobro. Skutočne a naplno byť, znamená byť dobrým. A láska je prostým prejavom tohto bytia, tohto dobra - práve tak samozrejme, prosto a prirodzene, ako je dýchanie súčasťou a prejavom fyzického života. Sama láska sa tak stáva zmyslom, konaním, vyjadrením nášho bytia, jeho dobra, ktoré je v samej jeho podstate, dobra, ktorým sme - pretože sme boli uzdravení zo sebectva, strachu, pýchy, každého zla a stali sa tak vďaka Bohu podobní Bohu. A preto máme aj účasť na blaženosti Boha. Slobodní od bremena hriechu už nehľadáme nič, iba byť dobrom, ktorým sme a konať lásku, žiť lásku, ktorá je jeho vyjadrením. Týmto byť a toto konať. V tom je aj náš pokoj a hlboká blaženosť. Nič viac nechceme. Nič iné nepotrebujeme. Jedno kde, jedno v čom, s kým, ako. Dobro a láska. Dobro, ktoré miluje. Oboje v prostote, samozrejmosti a prirodzenosti toho, čo je samozrejmé, normálne, prirodzené - prosto to je. V tom sme doma, lebo to je Nebo. Sme doma všade, kým skutočne sme a teda milujeme. Dobro, to je prosto žiadne sebectvo. Žiaden strach ani žiadna žiadostivosť. Istota a bezpečie, ktoré dáva jedine Boh. A láska je potom jediné, čo ostáva a jediné , čo dáva zmysel - i blaženú radosť Božieho Života.*

***Pozemské ovocie vykúpenia***

***=======================***

*"A spievali čosi ako novú pieseň pred trónom, pred štyrmi bytosťami a pred starcami. A tú pieseň sa nemohol nik naučiť, iba tých stoštyridsaťštyritisíc vykúpených zo zeme. To sú tí, čo sa nepoškvrnili so ženami, lebo sú panici. Tí nasledujú Baránka, kamkoľvek ide. Oni sú vykúpení z ľudí ako prvotiny Bohu a Baránkovi." (Zjv 14, 3-4) Človek sveta sa zmieta medzi žiadostivosťou a strachom. Ale ako kresťania sme z toho vykúpení. Môžeme tak konečne zažiť niečo z toho, čo žije Boh: číre a prosté bytie zdieľané v láske. Sme naozaj slobodní od všetkého. Netúžime žiť, netúžime zomrieť. Prijímame jedno či druhé úplne rovnako, pretože jedno i druhé je len aspekt samého bytia, ktoré v Bohu ostáva nemenné. Ako hovorí o tomto bytí Ježiš: "Ja im dávam večný život. Nezahynú nikdy a nik mi ich nevytrhne z ruky" (Jn 10, 28). Vieme si predstaviť, ale to je, byť takto slobodný? Aká miera sústredenia, prúdenia je zrazu možná? A aká kapacita mysle, mozgu sa náhle uvoľní, keď už nie je obsadená stresom, strachom, smädom? Aj keby už nebolo nič iné, aj keby nebolo Ducha ani ničoho, už táto schopnosť a rozkoš by bohato oprávňovali rozhodnutie byť kresťanom!*

*A tak prijímame každý okamih, každú situáciu, do ktorej nás Pán vovedie, každý skutok, ktorý sa naskytne konať, celým srdcom, pretože v každom jednom môžeme byť a v každom jednom môžeme milovať a tak žiaden z nich nie je lepší ani horší. A ak ho pre nás vybral Boh, potom je práve on ten správny.*

*"A ovocie spravodlivosti sa zasieva v pokoji pre tých, čo šíria pokoj." (Jak 3, 18)*

***Adorácia - prosto iba byť***

***======================***

*Byť, nič viac. Byť s Priateľom, Druhom, Bratom, Bohom. Čo viac treba? Nič. Molinosova modlitba kľudu? Možno tým myslel práve toto. Potom je to modlitba bytia. Prostého a číreho bytia. Prosto iba sme. S Ním, tak, ako On s nami.*

*A táto modlitba sa potom ani veľmi nelíši, ak vôbec, od dokonalého konania, v ktorom takisto iba proste sme, synovia v Synovi, bratia s Bratom a prosto iba konáme to, čím sme. Bez zbytočného dumania a špekulovania nad tým istým dookola.*

*Nie je v tom žiadne chcenie, netreba v tom žiadne hovorenie. Stačí iba prosto byť. Vieme, kto sme, kým nás On spravil. A tým prosto už iba sme. To je všetko. To bohato stačí. Nič viac potrebné nie je. Veci zapadajú do seba. Odteraz Otec sa stará o moje veci - a ja sa starám o veci môjho Otca. Som syn. Porovnávať sa? Súperiť o niečo? Ovládať iných? Dokazovať si niečo? Kto po tomto túži, ešte úplne nepochopil, ešte nie je úplne synom. Syn nekoná preto, že chce, ale preto, že je. Keď takto sme, všetko dáva perfektný zmysel.*

*Myslím, teda som? Kdeže! Skôr: Som, teda milujem. Lebo dokonalé bytie a láska si jedno. Skutočne byť znamená milovať - jednoducho preto, že všetko ostatné je už za nami a jedine láska ostáva. Delenie sa s tým, čím sme. Tak, ako Boh.*

***Vydať svedectvo Pravde***

***===========================***

*"Ja som sa na to narodil a na to som prišiel na svet, aby som vydal svedectvo pravde. Každý, kto je z pravdy, počúva môj hlas." (Jn 18,37)*

*Toto je naša práca - ako synov a dcér Boha, ktorý JE Pravda - čiže skutočne JE.*

*Vydať svedectvo Pravde - čiže Kráse, lebo skutočnosť je krásna a Pravda je krásna. Vydať svedectvo Dobru, pretože Pravda je dobro a každé skutočné dobro je pravdivé - a tiež krásne. Vydať svedectvo jasu a sláve Boha, ktoré nespočívajú v násilí ani v ničom povrchnom, ale práve v Pravde, Dobre a Kráse. V dokonalom nesebectve. V absencii akejkoľvek pýchy, každej závisti - pretože nič také Boh nepotrebuje, je nad tým, je Mu to dokonalo cudzie. Ukázať svetu niečo, čo je zase jeho skvúcim opakom, čo je pre zmenu svetu cudzie, ale čo svet potrebuje, inak sám v sebe zahynie, zadusí sa sám sebou.*

*A ako? Najprv sebou, tým, že túto Pravdu na sebe necháme zrkadliť, "Božie deti bez hany uprostred zvrhlého a skazeného pokolenia, medzi ktorým svietite ako svetlá na svete" (Flp 2,15), "nech tak svieti vaše svetlo pred ľuďmi, aby videli vaše dobré skutky a oslavovali vášho Otca, ktorý je na nebesiach" (Mt 5,16). To je to prvé. A potom, áno, potom prídu na rad aj slová. Ale najprv musí byť táto kvalita detí Boha. Skutočná vznešenosť ľudí, ktorí nemôžu byť ničím urazení, ponížení, nič sa ich nedokáže vo svete dotknúť, lebo sami, v samom svojom vnútri, sú už od sveta slobodní. Vznešenosť ľudí, ktorých pokoj je hlboký a neotrasiteľný a pritom plný skutočného súcitu a úcty ku každému. Vznešenosť ľudí, ktorí zmúdreli pohľadom na Múdrosť, ktorí boli k múdrosti oslobodení z otroctva sveta a veciam sveta. Vznešenosť Dobra. Vznešenosť Pravdy. Vznešenosť Krásy. Žiadna povrchná hra, žiadna vonkajšia etiketa. Niečo skutočné. A hlboké. Pravdivé. Niečo, čím sa musíme stať - a potom o tom samým bytím svedčiť.*

*Je to tajomstvo dýchania. Najprv sa nadychujeme, napĺňame touto Krásou Boha, nadávame do seba Jeho Dobro, Vznešenosť, Lásku - v modlitbe, adorácii, Eucharistii, slove, všade. A potom takto Boha plní, stojaci na Ňom a V Ňom, oslobodení od sebectva a pýchy sveta, môžeme pomaly vydychovať, vyžarovať zo seba to Božie, čím sme sa naplnili, zrkadliť to. Bez nádychu niet výdychu. Bez výdychu niet nádychu. Musí to byť oboje.*

*Alebo skôr, táto krása v nás už je, od krstu, kedy sme ju ako deti Boha dostali. A keď sa nadychujeme Božieho priateľstva a napĺňame sa spoločenstvom s Ním, Jeho blízkosťou a láskou, potom z nás odpadáva všetko to špinavé a svetské, čo nás ako nejaká ohavná maska pokrývalo a zakrývalo a obnažuje túto Krásu, aby sme ju žili a ona z nás žiarila. A tak sa aj my konečne v Bohu stávame samými sebou. "Všetko môžem v tom, ktorý ma posilňuje" (Flp 4, 13). Stačí zmĺknuť. Stačí sa poddať. Otcovi. Bratovi. Rodine. Duchu. Bojíme sa, že je to ťažké, ale nie je.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **28.11.** | Svätý prepodobný mučeník Štefan Nový; svätý mučeník Irenarch | | | |
|  | 16.00 spoveď  17.30 +Anna (r.Guľakova) |  | |
| **Ut**  **29.11.** | Svätý mučeník Paramon, svätý mučeník Filumen; Prepodobný Akakios | | | |
| 17.30 +Mária, Michal, Tibor (r.Tkáčova) |  |  | |
| **St**  **30.11.** | Svätý apoštol Andrej Prvopovolaný | | | |
|  |  | 16.30 spoveď  17.30 +Ján, Magdaléna (r.Pavučkova) +panychýda | |
| **Št**  **1.12.** | Svätý prorok Nahum | | | |
| 8.15 +Marta (r.Kertisova) |  |  | |
| **Pi**  **2.12.** | Svätý prorok Habakuk | | | |
| 16.00 spoveď  17.30 \*ZBP ružencové spoločenstvo |  |  | |
| **So**  **3.12.** | *Svätý prorok Sofoniáš* | | | |
|  |  |  | |
| **Ne**  **4.12.** | **Dvadsiatašiesta nedeľa po Päťdesiatnici**  Svätá veľkomučenica Barbora; prepodobný otec Ján Damaský | | |  |
| 9.15 liturgia za hasičov DHZ | 7.30 \*ZBP Bartolomej s rodinou (r.Ragančikova) | 11.00 \*za farnosť | |

***Úmysel modlitby****: za mier na Ukrajine a vo svete.*